रायपुर। दरभा घाटी में पिछले हफ्ते हुए नक्सली हमले की जांच कर रही नेशनल इन्वेस्टिगेटिव एजेंसी (एनआईए) की टीम जगदलपुर में कैंप करके बैठी हुई है। वारदात साजिश थी या नक्सली हमला या दोनों, इन तीनों एंगल पर जांच जारी है। एनआईए कोंटा के कांग्रेस विधायक कवासी लखमा से दोबारा नए सिरे से लंबी पूछताछ करने वाली है। जरूरत पड़ी तो उनको दोबारा तलब किया जाएगा। जांच एजेंसी के सूत्रों का कहना है कि लखमा ही ऐसे व्यक्ति हैं, जो पटेल और कर्मा के बेहद करीब थे। घटना का अहम हिस्सा उनकी आंखों के सामने हुआ। कांग्रेस के काफिले को सुरक्षा देने में पुलिस की तरफ से हुई भारी चूक भी एनआईए की जांच के दायरे में आ गई है।
एनआईए की एक टीम ने घटना के बाद अस्पताल में भर्ती लखमा से प्रारंभिक पूछताछ की थी। लखमा के अस्पताल में होने और ताजा घटना की वजह से बहुत सारे बिंदुओं पर उनसे बातचीत नहीं हो पाई थी। पिछले एक हफ्ते के दौरान लखमा के बारे में जिस तरह की बातें सामने आ रही हैं, उसके आधार पर एनआईए की टीम ने पूरी प्रश्नावली तैयार कर ली है। इसके आधार पर लखमा से जानकारी ली जाएगी। जांच एजेंसी ने साफ किया है कि लखमा उनके लिए फिलहाल सस्पेक्ट नहीं हैं। लेकिन एजेंसी पूरे घटनाक्रम की कडिय़ों को जोडऩा चाहती है। लखमा के अलावा करीब 52 लोगों की सूची एनआईए ने तैयार की थी, जो या तो काफिले के हिस्सा थे या परिवर्तन यात्रा के प्रोग्राम से जुड़े हुए थे। इसमें कुछ बड़े कांग्रेसी नेताओं के नाम भी शामिल हैं। इन लोगों से मिली जानकारियों के आधार पर जांच एजेंसी की कोशिश एक तस्वीर खींचने की होगी।
एनआईए की जांच के दायरे में पुलिस भी आती दिख रही है। जिन बिंदुओं पर जांच हो रही है, उसमें यह तथ्य भी है कि क्या दरभा घाटी से गुजरते हुए काफिले की सुरक्षा के मामले में अनदेखी जानबूझकर कर तो नहीं की। दरभा घाटी में नक्सलियों के मूवमेंट, परिवर्तन यात्रा पर हमले की नक्सलियों की धमकी से लेकर अन्य सारे बिंदुओं पर आला पुलिस अफसरों को तलब किया जा सकता है। नेताओं की सुरक्षा में सीआरपीएफ की क्यों मदद नहीं ली गई, इस पर भी बातचीत होगी। इसके अलावा ढेर सारे फोन नंबरों को सर्विलांस में डाला गया है। एनआईए इस बात का भी पता लगाने की कोशिश कर रहा है कि इस हमले के पीछे किस नक्सली नेता का हाथ था। घाटी में कुछ प्वाइंट ऐसे हैं, जहां मोबाइल नेटवर्क काम करता है। इन लोकेशन पर घटना के दिन दोपहर से शाम तक कितने मोबाइल सक्रिय थे, यह भी निकाला जा रहा है। एनआईए की टीम ने सोमवार को जगदलपुर में सीआरपीएफ और जिला पुलिस के आला अफसरों से बातचीत की।
hin_Deva hin_Deva hin_Deva